送渾鍊歸覲却赴闕庭
作者：盧綸
朝代：唐

paragraphs: 露幕擁簪裾，台庭餞伯魚。
綵衣人競看，銀詔帝親書。
知子當元老，爲臣餞二疎。
執珪期已迫，捧膳步寧徐。
而我誠愚者，夫君豈病諸。
探題多決勝，饌玉每分餘。
榮比成功後，恩同造化初。
甑塵方欲合，籠翮或將舒。
榆莢錢難比，楊花雪不如。
明朝古隄路，心斷玉人車。